MACO วิ่งแรงในรอบ 3 ปี โบรกฯชี้กำไร Q3 นิวไฮ-เคาะกรอบเลือกตั้งเป็นบวกสื่อโฆษณา
MACO วิ่งแรงในรอบ 3 ปี โบรกฯชี้กำไร Q3 นิวไฮ-เคาะกรอบเลือกตั้งเป็นบวกสื่อโฆษณา โดย ณ เวลา 11.16 น. อยู่ที่ระดับ 2.08 บาท บวก 0.08 บาท หรือ 4.00% ด้วยมูลค่าซื้อขาย 184.59 ล้านบาท
11 ต.ค. 2560

ผู้สื่อข่าวรายงานว่า บริษัท มาสเตอร์ แอด จำกัด (มหาชน) หรือ MACO ณ เวลา 11.16 น. อยู่ที่ระดับ 2.08 บาท บวก 0.08 บาท หรือ 4.00% ด้วยมูลค่าซื้อขาย 184.59 ล้านบาท ราคาหุ้นปรับตัวแรงในรอบ 3 ปี โดยนับตั้งแต่หุ้นปรับตัวขึ้นไปทดสอบระดับ 2.10 บาท เมื่อวันที่ 10 ส.ค.57

บล.เมย์แบงก์ กิมเอ็ง (ประเทศไทย) ระบุในบทวิเคราะห์ แนะ”ซื้อเก็งกำไร”หุ้น MACO ปรับประมาณการราคาเหมาะสมขึ้นเป็น 2.42 บาท จากการปรับกำไรสุทธิขึ้นประมาณ 15% สะท้อนภาพอุตสาหกรรมกลุ่ม Out of home media ที่มองว่าจะกลับมาสดใสอีกครั้ง โดยเฉพาะเม็ดเงินจากกลุ่มค้าปลีก,มือถือ,รถยนต์ และถือเป็นหนึ่งในกลุ่มที่ได้รับ sentiment บวกจากประเด็นการกำหนดกรอบวันเลือกตั้ง
พร้อมคาดผลประกอบการไตรมาส 3 ทำจุดสูงสุดเป็นประวัติการณ์ที่ 59 ล้านบาท (+15% เทียบไตรมาสก่อนหน้า,+176% เทียบช่วงเดียวกันของปีก่อน) จากการขยายป้าย และปรับเปลี่ยนเป็น LED รวมถึงการคลุมค่าใช้จ่าย ส่งผลให้คาด Margin(%) ในระดับสูงถึง 57%
สำหรับผลการดำเนินงานงวด 6 เดือนแรกสิ้นสุด 31 มิ.ย.2560 บริษัทมีกำไรมาที่ 87.96 ล้านบาท เพิ่มขึ้น 5.06%จากปีก่อนมีกำไร 83.72 ล้านบาท